作者:王建
標題:寄李益少監兼送張實遊幽州
內容:大雅廢已久，人倫失其常。天若不生君，誰複為文綱。迷者得道路，溺者遇舟航。國風人已變，山澤增輝光。星辰有其位，豈合離帝傍。賢人既遐徵，鳳鳥安來翔。少小慕高名，所念隔山岡。集卷新紙封，每讀常焚香。古來難自達，取鑒在賢良。未為知音故，徒恨名不彰。諒無金石堅，性命豈能長。常恐一世中，不上君子堂。偉哉清河子，少年志堅強。篋中有素文，千里求發揚。自顧音韻乖，無因合宮商。幸君達精誠，為我求回章。